Platekollisjon

Platekollisjon forekommer der to litosfærer går mot hverandre (slike plategrenser går også under navnet "konvergerende plategrenser"). Hvilke følger slike platekollisjoner får kommer an på om platene som kolliderer er en del av havbunnen (havbunnsplater) eller en del av land (kontinentplater).

Hvis en havbunnsplate kolliderer med en kontinentplate, vil havbunnsplaten bøye seg og gå under kontinentplaten, dette fordi denne består av tyngre bergarter og dermed ligger lenger ned i litosfæren. Det dannes en dyphavsgrøft der dette skjer (i subduksjonssonen). Når to havbunnsplater kolliderer skjer omtrent det samme - den eldste av platene går under den andre, og det dannes også her dyphavsgrøfter.

Når to kontinentplater, som begge består av lettere bergarter, kolliderer, vil begge platene bøyes opp. Da blir berggrunnen og sedimenter presset sammen og vi får såkalte fjellkjedefoldinger. Senere kan slike kollisjoner danne høye fjellkjeder. Himalaya er et eksempel på en fjellkjede som er dannet på denne måten.